ลงทะเบียน "Bike อุ่นไอรัก" ทั่วประเทศ คึกคัก คุณลุงส้าน วัย 80 ปี ปั่นจักรยานคู่ใจไป-กลับกว่า 40 กม. ร่วมลงทะเบียน
สมเด็จพระเจ้าอยู่หัว พระราชทานพระราชานุญาตให้จัดงาน อุ่นไอรัก คลายความหนาว สายน้ำแห่งรัตนโกสินทร์  ครั้งที่ 2 ระหว่างวันที่ 9 ธันวาคม 2561 ถึงวันที่ 19 มกราคม 2562 ณ พระลานพระราชวังดุสิตและสนามเสือป่า โดยได้พระราชทานพระราชานุญาต ให้จัดกิจกรรม ปั่นจักรยาน “Bike อุ่นไอรัก” ในโอกาสพิธีเปิดงาน “อุ่นไอรัก คลายความหนาว สายน้ำแห่งรัตนโกสินทร์” เพื่อส่งเสริมให้ประชาชนเห็นความสำคัญในการรักษาสุขภาพด้วยการออกกำลังกายและเสริมสร้างความรักความสามัคคีในครอบครัวและสังคม และกระทรวงมหาดไทยได้มอบหมายให้ทุกจังหวัดจัดกิจกรรม "Bike อุ่นไอรัก" ในวันที่ 9 ธันวาคม 2561
 
สำหรับวันนี้เป็นวันแรกของการเปิดลงทะเบียนเข้าร่วมกิจกรรมปั่นจักรยาน “Bike อุ่นไอรัก” ซึ่งแต่ละจังหวัดต่างมีข้าราชการและประชาชนทุกหมู่เหล่าพร้อมใจกันมาสมัครเข้าร่วมกิจกรรมกันต่อเนื่องอย่างคึกคัก

อาทิ ที่ห้องโถงศาลากลางจังหวัดสุราษฎร์ธานี (หลังเก่า) นายวิชวุทย์ จินโต ผู้ว่าราชการจังหวัดสุราษฎร์ธานี มาให้กำลังใจและดูแลการลงทะเบียนกิจกรรม “Bike อุ่นไอรัก” ให้เป็นไปด้วยความเรียบร้อย คนแรกที่มาลงทะเบียน  คือ นายวัฒนา แก้วแสง 110/33 หมู่ที่ 6 ถนนชนเกษม อำเภอเมือง จังหวัดสุราษฎร์ธานี ซึ่งจังหวัดสุราษฎร์ธานี  มีระยะทางปั่นจักรยานประมาณ 32 กิโลเมตร

ส่วนที่บริเวณหน้าโถงศาลากลางจังหวัดนครราชสีมา  ประชาชนจำนวนมากเดินทางมารอต่อแถวเพื่อร่วมลงทะเบียนบรรยากาศเป็นไปอย่างคึกคัก  คาดว่าจะมีประชาชนร่วมกิจกรรมไม่ต่ำกว่า 15,000 คน
 
ด้านนายสุรศักดิ์   เจริญศิริโชติ  ผู้ว่าราชการจังหวัดระยอง กล่าวว่า จังหวัดระยองกำหนดรวมระยะทางปั่นจักรยานไป-กลับ 29 กิโลเมตร  โดยจะมีจุดพักรถเพื่อร่วมทำกิจกรรมพร้อมนิมนต์พระพรมน้ำมนต์ผู้ร่วมปั่นจักรยาน และสักการะพระพุทธอังคีรส พระคู่บ้านคู่เมืองจังหวัดระยองด้วย

ที่บริเวณชั้น 1 ศาลากลางจังหวัดพะเยา  บรรยากาศเป็นไปอย่างคึกคัก โดยมีประชาชนและผู้ที่สนใจมาลงทะเบียนเข้าร่วมกิจกรรมเป็นจำนวนมาก สนใจร่วมเป็นส่วนหนึ่งของประวัติศาสตร์  กิจกรรมปั่นจักรยาน “Bike อุ่นไอรัก”  ในโอกาสพิธีเปิดงาน “อุ่นไอรัก คลายความหนาว สายน้ำแห่งรัตนโกสินทร์”
 สำหรับที่ห้องโถงศาลากลางจังหวัดนครศรีธรรมราช มีผู้สูงอายุมาร่วมลงทะเบียนด้วย คือนายส้าน เอกไสว อายุ 80 ปี ได้ปั่นจักรยานคู่ใจจากบ้านพัก  รวมระยะทางประมาณ 20 กิโลเมตร พร้อมกล่าวว่า  ตนยังมีสุขภาพแข็งแรงดี ไม่มีโรคประจำตัวแทรกซ้อน เคยเข้าร่วมกิจกรรมปั่นเพื่อแม่และปั่นเพื่อพ่อมาแล้ว พร้อมขอเชิญชวนชาวนครศรีธรรมราช เข้าร่วมกิจกรรมกันให้มากๆ เพื่อร่วมกันแสดงออกถึงความจงรักภักดีต่อในหลวงและทำให้มีสุขภาพร่างกายแข็งแรง

ทั้งนี้ สามารถสมัครเข้าร่วมกิจกรรมผ่านทางระบบลงทะเบียนออนไลน์ได้ทางว็บไซต์ www.bikeunairak2018.com หรือสมัครด้วยตนเอง ที่สำนักงานเขต 50  เขต ที่ศาลากลางจังหวัด และที่ว่าการอำเภอทุกแห่ง  หากมีข้อสงสัยสอบถามเพิ่มเติมได้ที่สายด่วน 1111